Előterjesztés

a Közgyűlés részére

Tisztelt Közgyűlés!

A fővárosi kollégiumi intézményhálózatban a rendkívül eltérő épületméret, infrastrukturális minőség és személyi (képesítési), tárgyi feltételrendszer miatt jelentős lakhatási komfort- és szakmai színvonal különbségek alakultak ki az évtizedek során. Vannak önálló kollégiumok és iskolával egybeszervezett kollégiumok. Miközben család-, gyermek- és ifjúságvédelmi okokból a budapesti középiskolákban tanulók közül egyre több diák vesz igénybe kollégiumi férőhelyet, a demográfiai realitások miatt szükségessé vált a férőhely kapacitás felülvizsgálata (tartósan csökken a középfokú beiskolázás és ennek arányában csökken a kollégiumi férőhely iránti igény). Ugyanakkor a kollégiumokban jelentős számban nőtt az érettségi után OKJ-s képzésben résztvevők aránya. A széles korosztály együttes elhelyezése szakmai, tartalmi és strukturális problémákat vet fel. A budapesti középfokú kollégiumi hálózat közép- és hosszú távú racionalizálását teszi szükségessé. A meglevő és átmenetileg valószínűleg szűkülő forrásokat egy racionalizálási program alapján kell felhasználni, amelyben meg kell határozni a kollégiumok tevékenység portfolióját, tipológiáját: diákszállás, általános kollégium, speciális kollégiumok. Ezek jelenleg is léteznek “mindenhol van minden” alapon. Fejlesztési koncepció szerint az erőforrásokat kell a megfelelő helyre koncentrálni.

Jelen előterjesztésben a Gárdonyi Géza Kollégium (1149 Budapest, Tábornok u. 22.), a Kós Károly Kollégium (1149 Budapest, Mogyoródi út 19-21.) és a Varga Katalin Középiskolai Kollégium (1149 Budapest, Tábornok u. 24.) összeolvadással történő átszervezésére, valamint az Ady Endre Fővárosi Gyakorló Kollégium (1022 Budapest, Bimbó út 51.) és a Terézvárosi Középfokú Kollégium (1061 Budapest, Hegedű u. 1.) megszüntetésére teszek javaslatot. (A kollégiumok jelenleg hatályos alapító okiratai: 1/a-1/e. számú melléklet).

A Fővárosi Közgyűlés az intézmények átszervezéséhez szükséges elvi döntéseket 660/2012. (IV.25.) és 663/2012. (IV.25.) számú határozataival 2012. április 25-ei ülésén meghozta.

A közoktatásról szóló 1993. évi LXXIX. törvény (a továbbiakban: Kt.) 102. § (2) bekezdése szerint *a fenntartó dönt a közoktatási intézmény létesítéséről, gazdálkodási jogköréről, átszervezéséről, megszüntetéséről, tevékenységi körének módosításáról, nevének megállapításáról…* A(9) bekezdés szerint *a fenntartó tanítási évben (szorgalmi időben), továbbá - a július-augusztus hónapok kivételével - nevelési évben iskolát nem indíthat, továbbá iskolát, kollégiumot, óvodát nem szervezhet át, nem szüntethet meg, fenntartói jogát nem adhatja át*. Ugyanakkor a Kt. 102. § (11) bekezdése értelmében *a fenntartó legkésőbb az intézkedés tervezett végrehajtása éve májusának utolsó munkanapjáig hozhat döntést a nevelési-oktatási intézmény fenntartói jogának átadásával, átalakításával, megszüntetésével […] kapcsolatban, az egyéb átszervezésre vonatkozó döntések határideje július utolsó munkanapja*. A Kt. 102. § (3) bekezdése alapján *a fenntartó a közoktatási intézmény átszervezésével összefüggő döntése előtt beszerzi az intézmény alkalmazotti közösségének, az iskolaszéknek, az iskolai szülői szervezetnek (közösségnek), az iskolai diákönkormányzatnak […] a véleményét. Az e bekezdésben meghatározott vélemény kialakításához minden olyan információt hozzáférhetővé kell tenni a véleményezési joggal rendelkezők részére, amely a fenntartói döntés meghozatalához rendelkezésére áll. A vélemény kialakításához - az információk hozzáférhetővé tételének napjától számítva - legalább tizenöt napot kell biztosítani az érdekeltek részére*.

Annak érdekében, hogy a döntés meghozatalára a jogszabály által előírt időpontig sor kerülhessen, a Főpolgármesteri Hivatal Oktatási, Gyermek- és Ifjúságvédelmi Főosztálya fentieknek megfelelően a véleményeztetési eljárást lefolytatta, a szükséges véleményeket beszerezte. Jelen előterjesztés 2/a-2/l. számú mellékleteként csatolom az átszervezéssel kapcsolatban beérkezett véleményeket.

A Kt. 88. § (6) bekezdése szerint *a helyi önkormányzat a közoktatási intézményét akkor szüntetheti meg, közoktatási intézményét akkor szervezheti át, ha az adott tevékenységről, szolgáltatásról továbbra is megfelelő színvonalon gondoskodik oly módon, hogy annak igénybevétele a gyermeknek, tanulónak, szülőnek nem jelent aránytalan terhet. A helyi önkormányzat közoktatási szakértő véleményét köteles beszerezni tervezett intézkedésének véleményezése céljából. A közoktatási szakértőnek abban a kérdésben kell állást foglalnia, hogy a javasolt megoldás biztosítja-e az adott tevékenység, szolgáltatás e bekezdésben meghatározottak szerint történő további ellátását. A független közoktatási szakértő személyére -* *a helyi önkormányzat megkeresésére - a közoktatási feladatkörében eljáró oktatási hivatal tesz javaslatot.*

Tájékoztatom a T. Közgyűlést, hogy a Fővárosi Önkormányzat közoktatási szakértőnek Fieszlné Ancsák Jolánt kérte fel, álláspontja szerint a tervezett intézkedés nem ütközik a közoktatási törvény fent idézett rendelkezésébe, vagyis a tevékenység ellátásáról a fenntartó továbbra is megfelelő színvonalon gondoskodik. A szakértői vélemény jelen előterjesztés 3/a-3/b. számú melléklete.

Az államháztartásról szóló 2011. évi CXCV. törvény (továbbiakban: Áht.) 11. § (7) bekezdése és az államháztartásról szóló törvény végrehajtásáról szóló 368/2011. (XII.31.) Korm. rendelet 14. §-a értelmében az *intézmények megszüntetéséről megszüntető okiratban*, az Áht. 8. § (4) bekezdése szerint *költségvetési szerv alapításáról alapító okiratban kell rendelkezni*. A megszüntető okiratokat jelen előterjesztés 4/a-4/e. számú melléklete és az új intézmény alapító okiratát az 5. számú melléklet tartalmazza.

Az irányító szervnek az Ávr. 14. §-a rendelkezései szerint kell a költségvetési szerv megszüntetéséről gondoskodnia.

Mindezek alapján a változásokat a Fővárosi Önkormányzat 2012. évi költségvetési rendeletében is át kell majd vezetni.

I. A Gárdonyi Géza Kollégium, a Kós Károly Kollégium és a Varga Katalin Középiskolai Kollégium összeolvadással történő átszervezése

A Fővárosi Önkormányzat fenntartásában működő, a Kt. 32. §-a szerinti kollégiumi feladatot ellátó említett három közoktatási intézmény önálló ingatlanai (négy épület) egyetlen azonos helyrajzi számú ingatlanon találhatók. Működésük sok tekintetben nem elválasztható, közös közművezeték-rendszerrel és úthálózattal rendelkeznek. Mindhárom intézmény gazdálkodással összefüggő feladatait a Kós Károly Kollégium egyik épületében elhelyezett költségvetési szerv, a Kollégiumok Gazdasági Szervezete látja el. A kollégiumi férőhelyek jobb kihasználása és a hatékonyabb szervezeti működés megvalósulása érdekében indokolt az intézmények igazgatási tekintetben is megvalósuló átszervezése. Az átszervezés módja az Áht. 11. § (3) bekezdése értelmében lehet összeolvadás, melynek esetében az egyesítendő költségvetési szervek megszűnnek, jogutódjuk az átalakítással létrejövő új költségvetési szerv.

A Gárdonyi Géza Kollégium, a Kós Károly Kollégium valamint a Varga Katalin Középiskolai Kollégium racionálisabb működése érdekében jelen előterjesztésben e három intézmény 2012. július 31. napjával történő megszüntetésére, továbbá a kollégiumi feladataikat átvevő új intézmény 2012. augusztus 1. napjával történő létrehozására teszek javaslatot. A létrejövő új intézmény esetében Várna Térségi Középiskolai Kollégium elnevezést javaslom. Ez az elnevezés szándékaink szerint ideiglenes lenne, a későbbiekben személyesebb, a diákság és a nevelőtestület véleménye alapján a személyhez fűződő és a névviselési jog szabályainak megfelelő nevet kap majd az intézmény.

A létrejövő intézmény önállóan működő költségvetési szerv lesz, gazdálkodási feladatait a Kollégiumok Gazdasági Szervezete látja majd el.

Tekintettel arra, hogy a létrejövő intézmény pénzügyi-gazdálkodási feladatait szintén a Kollégiumok Gazdasági Szervezete látja majd el, amelynek alapító okirata tartalmazza a hozzárendelt önállóan működő intézmények felsorolását, szükséges annak alapító okiratát, valamint az intézmények és a Gazdasági Szervezet között 2011. október 10. napján létrejött együttműködési megállapodást módosítani. Az Ávr. 10. § (5) bekezdése alapján az azonos irányító szerv irányítása alá tartozó költségvetési szervek esetén a munkamegosztási megállapodást az irányító szerv hagyja jóvá.

Tekintettel arra, hogy az ágazaton belül működő Gazdasági Szervezetek alapító okiratainak módosítására egyéb okokból is szükség lesz, javaslom a Kollégiumok Gazdasági Szervezete alapító okiratának a jelen előterjesztés alapján meghozott döntésnek megfelelő módosítását az oktatási ágazathoz tartozó többi intézmény alapító okiratának módosításával egyidejűleg, a Közgyűlés 2012. júniusi ülésére benyújtani.

Az összevonásra kerülő intézményeknél nem kerül sor létszámleépítésre.

A költségvetési szervek összeolvadása-megszüntetése, új költségvetési szerv létrehozása munkajogi szempontból is jogutódlásnak tekintendő, mert ebben az esetben a közalkalmazottak közalkalmazotti jogviszonya változatlan marad. Ez nem vonatkozik az összeolvadással megszűnő költségvetési szervek magasabb vezetőinek megbízásaira. Az átszervezés három igazgatói álláshely megszűnésével jár. A Kós Károly Kollégium igazgatói álláshelye jelenleg betöltetlen. A Gárdonyi Géza Kollégium és a Varga Katalin Középiskolai Kollégium jogutódlással történő megszűnése miatt javaslom a T. Közgyűlésnek a két intézményvezető magasabb vezetői megbízásának visszavonását. Az igazgatók közalkalmazotti jogviszonya továbbra is megmarad. Az új intézmény igazgatói álláshelyének betöltésére pályázat kiírására kerül sor.

A közalkalmazottak jogállásáról szóló 1992. évi XXXIII. törvény (a továbbiakban: Kjt.) 23. § (1) bekezdésének értelmében magasabb vezetői feladat ellátása magasabb vezető beosztásra történő megbízással történik. A közalkalmazottakról szóló 1992. évi XXXIII. törvény végrehajtásáról a közoktatási intézményekben szóló 138/1992. (X.8.) Korm. rendelet (a továbbiakban: Vhr.) 5. § (1) bekezdése alapján a közoktatási intézményekben a fenntartó magasabb vezetői megbízást ad az intézményvezetői feladatok ellátására.

A pályázati felhívás általános szövegét és a meghirdetett intézményre vonatkozó képesítési és egyéb feltételeket a Kt. 18. §-a alapján és a  Vhr. 5. § (5) és (8) bekezdése szerint jelen előterjesztés 6. számú melléklete tartalmazza.

A Kjt. 20/A. § (4) bekezdésének értelmében a pályázati felhívást közzé kell tenni a Kormányzati Személyügyi Szolgáltató és Közigazgatási Képzési Központ (az egyes központi államigazgatási szervek személyügyi nyilvántartási és integrált emberi erőforrás-gazdálkodási rendszeréről szóló 335/2010. (XII.27.) Korm. rendelet 24. §-a szerint a Kormányzati Személyügyi Szolgáltató és Közigazgatási Képzési Központ 2011. január 1-jétől Nemzeti Közigazgatási Intézet néven működik) internetes oldalán, a helyben szokásos módon (www. budapest.hu), valamint a végrehajtási jogszabály 5. § (4) bekezdés szerint a Nemzeti Erőforrás Minisztérium hivatalos lapjában (Oktatási és Kulturális Közlöny).

A Vhr. 5. § (17) bekezdése új közoktatási intézmény kialakításakor lehetőséget biztosít a szervezési feladatok ellátására vezetői beosztás ellátására szóló helyettesi megbízás adására, nyilvános pályázat kiírása nélkül. A szervezési feladatok ellátására javaslom az intézmény megalapításának időpontjától, azaz 2012. augusztus 1. napjától kezdődően Virágh Krisztinának, a Varga Katalin Középiskolai Kollégium jelenlegi igazgatójának a Vhr. 5. § (17) bekezdése szerinti vezetői beosztás ellátására szóló helyettesi megbízást adni, a megbízás időtartamára vonatkozó rendelkezések figyelembe vételével. Az 5. § (17) bekezdése alapján a vezetői megbízás legfeljebb egy évre szólhat. Az 5. § (14) bekezdése alapján ha a nevelési-oktatási intézményben az intézményvezetői megbízás utolsó napja nem a július 1-jétől augusztus 15-ig terjedő időszakra esne, a megbízás lejártának időpontját akkor is erre az időszakra kell adni […]. Az 5. § (18) bekezdése értelmében a vezetői megbízást a Fővárosi Közgyűlés adja.

Illetményét a Kjt. 61.§, 64.§, 66.§ és 70.§-ában foglaltak szerint az „I” fizetési osztály, 4-es fizetési fokozata alapján, figyelemmel a Vhr. 14/C.§-a alapján az alábbiak szerint javaslom megállapítani:

Kjt. szerinti garantált illetmény:                                               165.785,- Ft

            Többletképesítésekhez kapcsolódó %-os illetmény 7%                 11.605,- Ft

            (közokt.vez)

            Garantált illetmény összesen:                                                  177.390,- Ft

            Összesen kerekítve:                                                                   177.400,- Ft

            Illetmény összesen:                                                                   177.400,- Ft

            Garantált összegen felüli – munkáltatói döntésen alapuló –

            illetményrész a Kjt. 66.§ (7) bekezdése alapján                           120.000,- Ft

            Illetménypótlékok:

            Magasabb vezetői pótlék a Kjt. 70.§ (2) a) pontja alapján

            (a pótlékalap 300%-a)                                                                     60.000,- Ft

            Mindösszesen:                                                                              357.400,- Ft

Virágh Krisztina nyilatkozott arról, hogy az előterjesztés nyilvános ülésen történő tárgyalásához hozzájárul (8. számú melléklet).

A Várna Térségi Középiskolai Kollégium megalapításához kapcsolódóan szükséges létrehozni az új

„370217 Várna Térségi Középiskolai Kollégium” címet 2012. augusztus 1-jei hatállyal.

A Varga Katalin Kollégium, a Gárdonyi Géza Kollégium és a Kós Károly Kollégium megszűnése, valamint a Várna Térségi Középiskolai Kollégium 2012. augusztus 1-től történő létrehozása miatt az alábbi költségvetési előirányzat módosítások szükségesek tartós jelleggel 4 hónapra.

 ezer Ft

|  |  |  |
| --- | --- | --- |
| Cím-kód | Intézmény | Előirányzat-módosítás 2012. augusztus 1-jétől |
| Személyi juttatások (4 hónapra) | Munkaadókat terhelő járulékok (4 hónapra) | Működési kiadások összesen | Irányító szervtől kapott tám. |
| 370215 | Varga Katalin Kollégium | -5350 | -1445 | -6795 | -6795 |
| 370202 | Gárdonyi Géza Kollégium | -12000 | -3240 | -15240 | -15240 |
| 370209 | Kós Károly Kollégium | -30700 | -8289 | -38989 | -38989 |
| 370217 | Várna Térségi Középiskolai Kollégium | +48050 | +12974 | +61024 | +61024 |

Az államháztartás szervezetei beszámolási és könyvvezetési kötelezettségeinek szabályozásáról szóló 249/2000. (XII.24.) Korm. rendelet előírásai szerint a megszüntetésre kerülő intézményeknek 2012. július 31. napi fordulónappal, az éves költségvetési beszámolónak megfelelő tartalommal, leltárral és záró főkönyvi kivonattal alátámasztott záró-beszámolót kell készíteni és azt a Fővárosi Közgyűlés elé terjeszteni.

A létrejövő intézmény esetében a szükséges szabályzatok (szervezeti és működési szabályzat, minőségirányítási program, nevelési, illetve pedagógiai program, házirend) elkészítésére és a Kt. 102. § (2) bekezdés f) pontja szerinti közgyűlési jóváhagyása érdekében előterjesztés benyújtására az intézmény megalapítását követően kerül sor. A Várna Térségi Középiskolai Kollégium esetében a megfelelően módosított intézményi dokumentumok közgyűlési jóváhagyása érdekében szükséges előterjesztés a Közgyűlés augusztus havi rendes ülésére kerül benyújtásra.

II. Az Ady Endre Fővárosi Gyakorló Kollégium és a Terézvárosi Középfokú Kollégium megszüntetése

A 2012. szeptember 1-jén hatályba lépő a nemzeti köznevelésről szóló 2011. évi CXC. törvény 74. §-a alapján 2013. január 1-jétől az állam gondoskodik a köznevelési alapfeladatok ellátásáról, így a kollégiumi ellátásról is. A 74. § (4) bekezdése a köznevelési alapfeladatokat ellátó intézmények működtetése átvételének lehetőségét fogalmazza meg a települési önkormányzatok részére. Azonban a jelenlegi kormányzati bejelentések alapján valószínűsíthető, hogy az intézmények működtetése a települési önkormányzatok kötelezettsége lesz.

A két kis létszámú kollégium működtetése és az épületek állapota miatt azok állagmegóvása komoly anyagi terheket jelentene a működtetőnek. Az Ady Endre Fővárosi Gyakorló Kollégium épületén kisebb felújítási munkálatok szükségesek, ezek becsült felújítási költsége 6.000 e Ft, míg a Terézvárosi Középfokú Kollégium felújítási, korszerűsítési munkálatainak becsült költsége 80.000 e Ft.

A Fővárosi Önkormányzat fenntartásában működő kollégiumok közül e két kollégiumban a legkisebb a hálók és a szintek nettó területének aránya és az egy főre jutó m2 a hálókban. Az Ady Endre Fővárosi Gyakorló Kollégiumban a hálók és a szintek nettó területének aránya 16%, a hálókban egy főre 2,26 m2 jut.

A Terézvárosi Középfokú Kollégiumban a hálók és a szintek nettó területének aránya 17%, a hálókban egy főre 4,47 m2 jut.

A fentiek a kollégiumi ellátás átszervezését és a két intézmény megszüntetésének indokoltságát támasztják alá.

A Terézvárosi Középfokú Kollégium valamennyi tanulóját a Pannónia Középiskolás Kollégium (1133 Budapest, Pannónia u. 83.) át tudja venni és biztosítani tudja azokat a feltételeket, melyek a zeneművészeti szakközépiskolába járók szükséges napi gyakorlásához szükségesek.

Az Ady Endre Fővárosi Gyakorló Kollégium tanulóinak elhelyezése a kollégiumi hálózatban az igazgatókkal történt egyeztetések alapján megoldott.

A kollégiumok alkalmazottai:

Az Ady Endre Fővárosi Gyakorló Kollégium létszámkerete 10 álláshely, melyen 10 fő közalkalmazott dolgozik.

A Terézvárosi Középfokú Kollégium létszámkerete 13 álláshely, melyből 10 fő közalkalmazott dolgozik, 3 álláshely pillanatnyilag betöltetlen.

E foglalkoztatottak jogviszonyát jelen átalakítás az alábbiak szerint érinti.

1. Ady Endre Fővárosi Gyakorló Kollégium:

A 10 határozatlan idejű közalkalmazotti jogviszonnyal rendelkező alkalmazott közül:

1. 1 fő nyugdíjas, aki végkielégítésre nem jogosult, amennyiben a hálózaton belül lehetőség van rá, munkakört ajánlunk fel neki,
2. 9 fő további aktív dolgozó, akiknek az intézmény jogutód nélküli megszűnése esetén munkakör felajánlás szükséges, és végkielégítésre jogosultak.

Jelenleg az intézményben nincs kinevezett vezető, az igazgatói feladatokat az általános helyettes látja el.

1. Terézvárosi Középfokú Kollégium:

A 10 határozatlan idejű közalkalmazotti jogviszonnyal rendelkező alkalmazott közül:

1. 1 fő intézményvezető, aki határozatlan idejű közalkalmazotti jogviszonya mellett vezetői megbízással rendelkezik, és aki felett a munkáltatói jogokat a Közgyűlés gyakorolja. Esetében a vezetői megbízás visszavonása nem szükséges, ugyanis megbízása a jogutód nélküli megszűnéssel egyidejűleg automatikusan megszűnik, és koránál fogva öregségi nyugdíjra jogosult, nyugdíjasnak minősül, így nem jár neki végkielégítés,
2. 1 fő nyugdíjas, akinek ebből kifolyólag az intézmény jogutód nélküli megszűnése esetén munkakör felajánlás nem szükséges, és végkielégítésre sem jogosult,
3. 8 fő további aktív dolgozó, akiknek az intézmény jogutód nélküli megszűnése esetén munkakör felajánlás szükséges, és végkielégítésre jogosultak.

A két kollégium jogutód nélküli megszűnése miatt 2012. július 1-jétől összesen 23 álláshellyel csökkenteni szükséges az intézmények létszámkeretét.

Munkajogi intézkedések:

A Kjt. 25. § (1) bekezdés c) pontja a közalkalmazotti jogviszony automatikus megszűnési esetei között említi a munkáltató jogutód nélkül való megszűnését. Ebben az esetben a legalább három éve foglalkoztatott közalkalmazottak a Kjt. 37. §-a alapján végkielégítésre jogosultak, ugyanakkor nem kell rájuk alkalmazni a felmentés esetén irányadó rendelkezéseket, így felmentési idejük sincs, és a munkavégzés alól sem kell őket mentesíteni. A37/A. § (1) bekezdés alapján a közalkalmazotti jogviszony megszűnésekor a közalkalmazott részére az utolsó munkában töltött napon ki kell fizetni az illetményét, egyéb járandóságait, valamint ki kell adni a közalkalmazotti jogviszonyra vonatkozóan a szükséges igazolásokat.

A munkáltató jogutód nélküli megszűnésekor a munkáltatónak a Kjt. 30/A. § (4) bekezdése alapján munkakör-felajánlási kötelezettsége van. Ennek szabályait a Kjt. 30/A. §-a, illetve 30/C. §-30/F. §-ai tartalmazzák. Továbbá, a 30/D.§ is alkalmazandó abban az esetben, ha a Fővárosi Önkormányzat e körben megállapodást kötött valamely más önkormányzattal. Ezen túlmenően a 30/F. § alapján a munkaerő-gazdálkodásra vonatkozó, a Kt. 16. §-ában megfogalmazottak figyelembevételével szükséges eljárni.

Felmérésünk szerint a pedagógus munkakörben dolgozók számára tudunk munkakört felajánlani a kollégiumi hálózatban, az egyéb munkakört betöltők számára az ágazaton belül megvizsgáljuk a lehetőségeket.

Amennyiben a munkakör-felajánlások után legalább öt fő közalkalmazotti jogviszonya megszűnik, a Munka Törvénykönyvéről szóló 1992. évi XXII. törvény (továbbiakban: Mt.) 94/A-94/H. §-ainak megfelelően a csoportos létszámcsökkentés szabályait kell alkalmazni. Ugyanis a Kjt. 38/A. §-a szerint csoportos létszámcsökkentésnek minősül, ha a munkáltató a működésével összefüggő ok miatt a döntést megelőző féléves átlagos statisztikai létszáma szerint húsz fő, vagy annál kevesebb közalkalmazott foglalkoztatása esetén legalább öt fő közalkalmazotti jogviszonyát kívánja harmincnapos időszakon belül megszüntetni.

Az Mt. 94/B. § (1) bekezdése szerint ha a munkáltató csoportos létszámcsökkentés végrehajtását tervezi, a döntést megelőzően legalább 15 nappal köteles a közalkalmazotti tanáccsal, ennek hiányában a képviselettel rendelkező szakszervezetek és a munkavállalók képviselőiből létrehozott bizottsággal konzultációt kezdeményezni és azt a döntésének meghozataláig, vagy a megállapodás megkötéséig folytatni.

A konzultációt megelőzően legalább hét nappal a munkáltató köteles a munkavállalók képviselőivel írásban közölni a tervezett csoportos létszámcsökkentés okait, foglalkoztatási csoportok szerinti megosztásban a tervezett létszámcsökkentéssel érintett, illetve a 94/A. § (1) bekezdésében meghatározott időszakban foglalkoztatott munkavállalók létszámát.

Az Mt. 94/D. § (1) bekezdése szerint a munkáltató a csoportos létszámcsökkentésre vonatkozó szándékáról, valamint a 94/B. § (3)-(4) bekezdésében meghatározott adatról és körülményről írásban értesíti az állami foglalkoztatási szervet. Az értesítést a munkavállalók képviselői részére történő tájékoztatással egyidejűleg kell megküldeni az állami foglalkoztatási szervnek, és ennek másolatát a munkavállalók képviselőinek át kell adni.

Jogviszonymegszűnésekkel kapcsolatos egyéb pénzügyi kötelezettségek:

A közalkalmazotti jogviszonyok megszűnése esetén az intézményekben dolgozó munkavállalók végkielégítésre, valamint szabadság megváltásra és jubileumi jutalom kifizetésére jogosultak, mely kiadások fedezetét a Fővárosi Önkormányzatnak biztosítania szükséges a kollégiumok részére.

Ha egyetlen közalkalmazott sem fogadja el a számára felajánlott munkakört, a Kollégiumok Gazdasági Szervezetének adatszolgáltatása alapján a kiadások várható összege az Ady Endre Fővárosi Gyakorló Kollégium esetében 10.838 e. Ft, a Terézvárosi Középfokú Kollégium esetében 24.417e. Ft, melyhez kapcsolódóan az előirányzatot is biztosítani szükséges részükre.

Ennek értelmében a jogviszony megszűnésekhez kapcsolódó pénzügyi kötelezettségek teljesíthetősége érdekében egyszeri jelleggel a „9114 Céltartalék az önkormányzati szerkezetátalakításhoz kapcsolódó kiadásokra” cím előirányzatának 35.255 e. Ft-tal történő csökkentésével egyidejűleg szükséges megemelni a

 „370201 Ady Endre Fővárosi Gyakorló Kollégium” cím

támogatási és kiadási előirányzatát 10.838 e. Ft-tal

ebből: személyi juttatás: 8.534 e. Ft

 munkaadókat terhelő járulékok: 2.304 e. Ft

„370213 Terézvárosi Középfokú Kollégium” cím

támogatási és kiadási előirányzatát 24.417 e. Ft-tal

ebből: személyi juttatás: 19.226 e. Ft

 munkaadókat terhelő járulékok: 5.191 e. Ft

A kapott támogatással fizetési jegyzékekkel igazoltan szükséges elszámolni a záró beszámoló elkészítésével egyidejűleg.

Tájékoztatom a T. Közgyűlést, hogy a Magyarország 2012. évi költségvetéséről szóló 2011. évi CLXXXVIII. törvény 5. számú melléklet 7/a. pontjában foglalt felhatalmazás alapján a Magyar Közlöny 2012. évi 25. számában kihirdetésre került a belügyminiszter által kiadott a települési önkormányzatok és a többcélú kistérségi társulások létszámcsökkentési döntéseivel kapcsolatos egyszeri költségvetési támogatás igénylésének, döntési rendszerének, folyósításának és elszámolásának részletes feltételeiről szóló 2/2012. (III.1.) BM rendelet (továbbiakban: BM rendelet), mely alapján a Fővárosi Önkormányzat a létszámcsökkentési döntéseihez kapcsolódóan a központi költségvetésből támogatást igényelhet.

Az előző évek gyakorlata alapján a pályázat benyújtásához a létszámcsökkentési döntésen felül további két nyilatkozat meghozatalára is szükség van, melyet az előterjesztés 12. és 13. számú határozati javaslatai tartalmaznak.

A pályázat a III. ütem keretén belül 2012. szeptember 27-ig kerül benyújtásra, melyhez kapcsolódóan a pályázati anyagot a T. Közgyűlés 2012. augusztusi rendes ülésére fogom beterjeszteni.

Tekintettel arra, hogy az intézmények 2012. évi költségvetésében a személyi juttatások és a munkaadókat terhelő járulékok egész évre lettek betervezve, az intézmények megszüntetésével egyidejűleg szükséges a fennmaradó 5 havi előirányzat rendezése.

Ennek értelmében a jogviszony megszűnéshez kapcsolódó megtakarítások rendezéséhez érdekében a „9114 Céltartalék az önkormányzati szerkezetátalakításhoz kapcsolódó kiadásokra” cím előirányzatának 24.516 e. Ft-tal történő megemelésével egyidejűleg szükséges csökkenteni a

 „370201 Ady Endre Fővárosi Gyakorló Kollégium” cím

támogatási és kiadási előirányzatát 10.996 e. Ft-tal

ebből: személyi juttatás: 8.658 e. Ft

 munkaadókat terhelő járulékok: 2.338 e. Ft

„370213 Terézvárosi Középfokú Kollégium” cím

támogatási és kiadási előirányzatát 13.520 e. Ft-tal

ebből: személyi juttatás: 10.646 e. Ft

 munkaadókat terhelő járulékok: 2.874 e. Ft

tartós jelleggel 5 hónapra.

Az államháztartás szervezetei beszámolási és könyvvezetési kötelezettségeinek szabályozásáról szóló 249/2000.(XII.24.) Korm. rendelet előírásai szerint a megszüntetésre kerülő intézményeknek 2012. június 30. napi fordulónappal, az éves költségvetési beszámolónak megfelelő tartalommal, leltárral és záró főkönyvi kivonattal alátámasztott záró-beszámolót kell készíteni és azt a Fővárosi Közgyűlés elé terjeszteni.

A jelenlegi feladatellátást szolgáló ingatlanokkal kapcsolatos intézkedések:

Az Ady Endre Fővárosi Gyakorló Kollégium (1022 Budapest, Bimbó út 51.) alapító okiratában székhelyként szerepel az oktatási ágazat vagyongazdai körében nyilvántartott, Budapest II. Bimbó út 51. szám alatti, 12806 helyrajzi számú, 2.475 m2 területű, a Fővárosi Önkormányzat kizárólagos tulajdonában lévő, korlátozottan forgalomképes besorolású, felépítményes ingatlan, bruttó nyilvántartási értéke 287.697 eFt (tulajdoni lap másolata 7/a. számú mellékletként csatolva).

A Terézvárosi Középfokú Kollégium (1061 Budapest, Hegedű utca 1.) alapító okiratában székhelyként szerepel az oktatási ágazat vagyongazdai körében nyilvántartott, Budapest VI. Hegedű utca 1. szám alatti, 29399 helyrajzi számú, 912 m2 területű, a Fővárosi Önkormányzat kizárólagos tulajdonában lévő, korlátozottan forgalomképes besorolású, felépítményes ingatlan, bruttó nyilvántartási értéke 109.126 eFt (tulajdoni lap másolata 7/b. számú mellékletként csatolva).

A két ingatlan kiürítéséhez (selejtezés, lomtalanítás, a továbbiakban is használható berendezéseknek, felszereléseknek a Kollégiumok Gazdasági Szervezete székhelyére illetve más intézményekbe történő elszállítása) szükséges fedezetet a Kollégiumok Gazdasági Szervezete költségvetésében a két kollégium működtetésére betervezett előirányzatból kell biztosítani.

Összességében a dologi kiadások terén az idei költségvetési évben nem jelentenek megtakarítást a Kollégiumok Gazdasági Szervezete számára.

Az intézmények megszüntetéséhez kapcsolódóan 2012. július 1-i hatállyal javaslom fenti ingatlanok ágazati körből való kivonását, forgalomképessé nyilvánítását és 2012. szeptember 30-i határidővel a BFVK Zrt. részére történő tényleges átadását. A BFVK Zrt. 2012. évi éves közszolgáltatási szerződésének fenti ingatlanokkal történő kiegészítése szükséges.

Kérem a Tisztelt Közgyűlést a beterjesztett határozati javaslatok megvitatására és a döntések meghozatalára.

Határozati javaslat

A Fővárosi Közgyűlés úgy dönt, hogy:

a Gárdonyi Géza Kollégiumot, a Kós Károly Kollégiumot és a Varga Katalin Középiskolai Kollégiumot 2012. július 31. napjával jogutóddal megszünteti és a kollégiumi feladataikat átvevő új intézményt, a Várna Térségi Középiskolai Kollégiumot 2012. augusztus 1. napjával hozza létre, felhatalmazza a főpolgármestert a 4/a-4/c. számú mellékletként csatolt megszüntető okiratok és az 5. számú mellékletként csatolt alapító okirat aláírására és kiadására, valamint felkéri a főpolgármestert a döntéshez kapcsolódó munkaügyi intézkedések megtételére.

határidő: döntést követő 30 nap

felelős: Tarlós István főpolgármester

a közalkalmazottak jogállásáról szóló 1992. évi XXXIII. törvény 23. § (5) bekezdése alapján a Gárdonyi Géza Kollégium igazgatója, Dr. Székely Károly Ákos és a Varga Katalin Középiskolai Kollégium igazgatója, Virágh Krisztina magasabb vezetői megbízását 2012. július 31. napjával visszavonja a közalkalmazotti jogviszonyának érintetlenül hagyása mellett, és felkéri a főpolgármestert, hogy a szükséges munkáltatói intézkedéseket tegye meg.

határidő: 2012. július 31.

felelős: Tarlós István főpolgármester

munkáltatói jogkörében eljárva a közalkalmazottak jogállásáról szóló 1992. évi XXXIII. törvény (a továbbiakban: Kjt.) 20/B.§ (1) bekezdése alapján – figyelemmel a Kjt-nek a közoktatási intézményekben történő végrehajtásáról szóló 138/1992. (X. 8.) Korm. rendelet 5.§ (5) bekezdésében foglaltakra – pályázatot ír ki a Fővárosi Önkormányzat fenntartásában működő Várna Térségi Középiskolai Kollégium (1149 Bp, Mogyoródi út 19-21.) magasabb vezetői (intézményvezetői) feladatainak ellátására a 6. számú melléklet szerinti tartalommal.

határidő:  2012. június 30.

felelős: Tarlós István főpolgármester

felkéri a főpolgármestert, hogy gondoskodjon a 6. számú melléklet szerinti pályázati felhívás közzétételéről, a Nemzeti Közigazgatási Intézet internetes oldalán, a Budapest.hu portálon valamint az Oktatási és Kulturális Közlönyben, a pályázatok beadási határidejének egyértelmű feltüntetésével együtt.

határidő:  2012. június 30.

felelős: Tarlós István főpolgármester

a közalkalmazottakról szóló 1992. évi XXXIII. törvény közoktatási intézményekben való végrehajtásáról szóló 138/1992. (X. 8.) Korm. rendelet 5. § (17) bekezdése alapján 2012. augusztus 1. napjától a pályázati eljárás eredményes lezárultáig és az alapján igazgató kinevezéséig, de legfeljebb 2013. augusztus 1. napjáig tartó határozott időre vezetői beosztás ellátására szóló helyettesi megbízást ad Virágh Krisztina részére és illetményét az előterjesztésben foglalt részletezés szerint 357.400,- Ft összegben állapítja meg.

határidő: 2012. augusztus 1.

felelős: Tarlós István főpolgármester

2012. augusztus 1-jei hatállyal tartós jelleggel (4 hónapra) **csökkenti** a

„370215 Varga Katalin Kollégium” cím

támogatási és kiadási előirányzatát 6.795 e. Ft-tal

ebből: személyi juttatás: 5.350 e. Ft

 munkaadókat terhelő járulékok

 és szociális hozzájárulási adó: 1.445 e. Ft

 létszámkeret változás - 10 fő

„370202 Gárdonyi Géza Kollégium” cím

támogatási és kiadási előirányzatát 15.240e. Ft-tal

ebből: személyi juttatás: 12.000 e. Ft

 munkaadókat terhelő járulékok

 és szociális hozzájárulási adó: 3.240 e. Ft

 létszámkeret változás - 16 fő

„370209 Kós Károly Kollégium” cím

támogatási és kiadási előirányzatát 38.989e Ft-tal

ebből: személyi juttatás: 30.700 e Ft

 munkaadókat terhelő járulékok

 és szociális hozzájárulási adó: 8.289 e Ft

 létszámkeret változás - 39 fő

és 61.024 e Ft-tal **megemeli** a „370217 Várna Térségi Középiskolai Kollégium” új cím támogatási és kiadási előirányzatát

ebből: személyi juttatás: 48.050 e. Ft

 munkaadókat terhelő járulékok

 és szociális hozzájárulási adó: 12.974 e. Ft

 létszámkeret változás + 65 fő

felkéri a főpolgármestert a szükséges intézkedések megtételére annak érdekében, hogy a megszűnő intézmények – Varga Katalin Kollégium, Gárdonyi Géza Kollégium, Kós Károly Kollégium – záró-beszámolóit 2012. július 31. fordulónappal teljes körűen - leltárral és záró főkönyvi kivonattal -, az éves költségvetési beszámolónak megfelelő tartalommal a Fővárosi Közgyűlés novemberi ülése elé beterjesztésére kerüljön.

határidő: a Fővárosi Közgyűlés 2012. novemberi ülése

felelős: Tarlós István főpolgármester

felkéri a főpolgármestert, hogy a Kollégiumok Gazdasági Szervezete alapító okiratának a kollégiumok átszervezése következtében szükségessé váló módosításához szükséges előterjesztést továbbá a Kollégiumok Gazdasági Szervezete és a fővárosi fenntartású kollégiumok között kötött együttműködési megállapodás módosítását jóváhagyásra terjessze a Közgyűlés elé.

határidő: az alapító okirat módosítására a Fővárosi Közgyűlés 2012. júniusi rendes ülése, az együttműködési megállapodás módosítására a Fővárosi Közgyűlés 2012. szeptemberi rendes ülése

felelős: Tarlós István főpolgármester

az Ady Endre Fővárosi Gyakorló Kollégiumot és a Terézvárosi Középfokú Kollégiumot 2012. július 1. napjával jogutód nélkül megszünteti, felhatalmazza a főpolgármestert a 4/d-4/e. számú mellékletként csatolt megszüntető okiratok aláírására és kiadására, valamint felkéri a főpolgármestert a döntéshez kapcsolódó munkaügyi intézkedések megtételére.

határidő: döntést követő 30 nap

felelős: Tarlós István főpolgármester

a jelenleg 10 álláshellyel működő „370201 Ady Endre Fővárosi Gyakorló Kollégium” jogutód nélküli megszűnése miatt az intézmény létszámkeretét 2012. július 1-jével 10 álláshellyel, a jelenleg 13 álláshellyel működő „370213 Terézvárosi Középfokú Kollégium” jogutód nélküli megszűnése miatt az intézmény létszámkeretét 2012. július 1-jével 13 álláshellyel csökkenti.

az Ady Endre Fővárosi Gyakorló Kollégium és a Terézvárosi Középfokú Kollégium jogutód nélküli megszűnése miatti létszámcsökkentési döntéshez kapcsolódóan az 2/2012. (III.1.) BM rendelet 2. § (1.) bek. f) pontjára vonatkozóan az alábbiakról nyilatkozik:

A Fővárosi Önkormányzat az Ady Endre Fővárosi Gyakorló Kollégium és a Terézvárosi Középfokú Kollégium jogutód nélküli megszűnése miatti létszámcsökkentésre /23 álláshelyre/ vonatkozóan az intézmények létszámkeretét és az intézmények közötti tervezhető létszám - és álláshely-átcsoportosítás lehetőségét felülvizsgálta, és megállapította, hogy az álláshely átcsoportosításra e munkavállalók esetében nincs lehetőség, ezért szükséges a megszűnésük.

A munkaviszonyok megszűnésére a döntést követően kerül sor.

határidő: döntést követően azonnal

felelős: Tarlós István főpolgármester

12.

az Ady Endre Fővárosi Gyakorló Kollégium és a Terézvárosi Középfokú Kollégium jogutód nélküli megszűnése miatti létszámcsökkentési döntéshez kapcsolódóan az 2/2012. (III.1.) BM rendelet 2. § (1.) bek. e) pontjára vonatkozóan az alábbiakról nyilatkozik:

Az Ady Endre Fővárosi Gyakorló Kollégium és a Terézvárosi Középfokú Kollégium jogutód nélküli megszűnése miatti létszámcsökkentésben /23 álláshely/ érintett dolgozók foglalkoztatására az önkormányzat költségvetési szerveinél a meglévő üres álláshelyeken, az előreláthatólag megüresedő álláshelyeken, vagy a tervezett új álláshelyeken, illetve szerkezeti változás, feladatátadás következtében az önkormányzat fenntartási körén kívüli munkáltatónál - munkaviszonyban töltött ideje folyamatosságának megszakítása nélkül - nincs lehetőség.

A pályázati kiírásnak megfelelően a megszűnésre kerülő álláshelyek legalább 5 évig nem állíthatók vissza, kivéve, ha jogszabályból adódó többletfeladatok ezt indokolttá teszik.

határidő: döntést követően azonnal

felelős: Tarlós István főpolgármester

13.

felkéri a főpolgármestert, hogy a Magyarország 2012. évi költségvetéséről szóló 2011. évi CLXXXVIII. törvény 5. számú melléklet 7/a. pontja értelmében a helyi önkormányzatokért felelős miniszter által kiadott 2/2012. (III.1.) BM rendelet alapján a létszámcsökkentési döntéshez kapcsolódó pályázati anyagot terjessze a Fővárosi Közgyűlés 2012. augusztusi rendes ülése elé.

határidő: a Fővárosi Közgyűlés 2012. augusztusi rendes ülése

felelős: Tarlós István főpolgármester

14.

az Ady Endre Fővárosi Gyakorló Kollégium és a Terézvárosi Középfokú Kollégium jogutód nélküli megszűnése miatti jogviszony megszűnéshez kapcsolódó megtakarítások rendezése érdekében a „9114 Céltartalék az önkormányzati szerkezetátalakításhoz kapcsolódó kiadásokra” cím előirányzatának 24.516 e. Ft-tal történő megemelésével egyidejűleg szükséges csökkenteni tartós jelleggel 5 hónapra a

„370201 Ady Endre Fővárosi Gyakorló Kollégium” cím

támogatási és kiadási előirányzatát 10.996 e. Ft-tal

ebből: személyi juttatás: 8.658 e. Ft

 munkaadókat terhelő járulékok

 és szociális hozzájárulási adó: 2.338 e. Ft

„370213 Terézvárosi Középfokú Kollégium” cím

támogatási és kiadási előirányzatát 13.520 e. Ft-tal

ebből: személyi juttatás: 10.646 e. Ft

 munkaadókat terhelő járulékok

 és szociális hozzájárulási adó: 2.874 e. Ft

15.

az Ady Endre Fővárosi Gyakorló Kollégium és a Terézvárosi Középfokú Kollégium jogutód nélküli megszűnése miatti jogviszony megszűnésekhez kapcsolódó pénzügyi kötelezettségek teljesíthetősége érdekében - utólagos elszámolási kötelezettséggel - a „9114 Céltartalék az önkormányzati szerkezetátalakításhoz kapcsolódó kiadásokra” cím előirányzatának **35.255 e. Ft**-tal történő csökkentésével egyidejűleg egyszeri jelleggel megemeli a

„370201 Ady Endre Fővárosi Gyakorló Kollégium” cím

támogatási és kiadási előirányzatát 10.838 e. Ft-tal

ebből: személyi juttatás: 8.534 e. Ft

 munkaadókat terhelő járulékok

 és szociális hozzájárulási adó: 2.304 e. Ft

„370213 Terézvárosi Középfokú Kollégium” cím

támogatási és kiadási előirányzatát 24.417 e. Ft-tal

ebből: személyi juttatás: 19.226 e. Ft

 munkaadókat terhelő járulékok

 és szociális hozzájárulási adó: 5.191 e. Ft

16.

engedélyezi a „370201 Ady Endre Fővárosi Gyakorló Kollégium” cím és a „370213 Terézvárosi Középfokú Kollégium” cím megemelt támogatási és kiadási előirányzata terhére 35.255 e. Ft soron kívüli utalását.

határidő: döntést követően azonnal

felelős: Tarlós István főpolgármester

17.

felkéri a főpolgármestert, hogy az előterjesztéshez kapcsolódó költségvetési rendeletmódosítást terjessze a Fővárosi Közgyűlés júniusi ülése elé.

 határidő: a Fővárosi Közgyűlés 2012. júniusi ülése

 felelős: Tarlós István főpolgármester

18.

felkéri a Főpolgármestert a szükséges intézkedések megtételére annak érdekében, hogy a megszűnő intézmények – Ady Endre Fővárosi Gyakorló Kollégium (Budapest II. kerület Bimbó út.51), Terézvárosi Középfokú Kollégium (Budapest VI. kerület, Hegedű utca 11) – záró-beszámolóit 2012. június 30. fordulónappal teljes körűen - leltárral és záró főkönyvi kivonattal -, az éves költségvetési beszámolónak megfelelő tartalommal és a döntéshez kapcsolódó költségvetési előirányzat rendezésre vonatkozó javaslattal együtt a Fővárosi Közgyűlés elé beterjesztésére kerüljön.

határidő: a Fővárosi Közgyűlés 2012. szeptemberi rendes ülésén a féléves költségvetési beszámoló elfogadásával egyidejűleg

felelős: Tarlós István főpolgármester

19.

felkéri a főpolgármestert, hogy egyéb munkáltatói jogkörében eljárva gondoskodjon arról, hogy az Ady Endre Fővárosi Gyakorló Kollégium és a Terézvárosi Középfokú Kollégium vezetője:

- intézkedjen a hatósági engedélyek visszavonása, az intézményi nem selejtezhető dokumentumok Budapest Főváros Levéltára, a munkaügyi dokumentumok a Kollégiumok Gazdasági Szervezete, illetőleg a tanügyi és egyéb dokumentumok a Pannónia Középiskolás Kollégium részére történő átadás érdekében történő előkészítése (átadás-átvételi iratjegyzék készítése, stb.) tárgyában.

- a foglalkoztatottakkal kapcsolatos munkáltatói intézkedéseket – határidő kijelölésével – tegye meg.

határidő: döntést követően azonnal

felelős: Tarlós István főpolgármester

20.

2012. július 1-i hatállyal kivonja az oktatási ágazat vagyoni köréből és egyidejűleg forgalomképessé minősíti a Fővárosi Önkormányzat kizárólagos tulajdonát képező Budapest II. Bimbó út 51. szám alatti, 12806 helyrajzi számú és Budapest VI. Hegedű utca 1. szám alatti, 29399 helyrajzi számú ingatlanokat azzal, hogy azok további üzemeltetésre és hasznosításra 2012. szeptember 30-ig kerüljenek átadásra a BFVK Zrt. részére.

határidő: 2012. szeptember 30.

felelős: Tarlós István főpolgármester

21.

felkéri a főpolgármestert, hogy tegye meg a szükséges intézkedéseket annak érdekében, hogy a fenti ingatlanok a BFVK Zrt. 2012. évi éves közszolgáltatási szerződésében feltüntetésre kerüljenek.

határidő: 2012. augusztus 30.

felelős: Tarlós István főpolgármester

**Határozathozatal módja:**

Az 1., 2., 5., 6., 9., 14., 15., 20. számú határozati javaslatok elfogadása minősített, a 3., 4., 7-8., 10-13., 16-19., 21. számú határozati javaslatok elfogadása egyszerű szavazattöbbséget igényel.

Budapest, 2012. május „ ”

|  |
| --- |
| Csomós Miklósfőpolgármester-helyettes |
| Láttam: |
| Sárádi Kálmánné dr.főjegyző |

mellékletek:

1. Hatályos alapító okiratok (1/a-1/e)
2. Véleménynyilvánításra jogosultak véleményei (2/a-2/k)
3. Szakértői vélemény (3/a-3/b)
4. Megszüntető okiratok (4/a-4/e)
5. Várna Térségi Középiskolai Kollégium alapító okirata
6. Igazgatói pályázati felhívás
7. Tulajdoni lap másolatok (7/a-7/b)
8. Nyilatkozat nyilvános ülésen történő tárgyaláshoz